Watson við føroyskar alarar: Fóðra tit við grind? Átakið verður rópt Bloody Fjords, og ætlanin er sambært Paul Watson, sum 23. juni í ár hevur skrivað um tað á heimasíðuni onegreenplanet, at framleiða ein nýggjan dokumentarfilm, eins og løgfrøðiligt-, fjølmiðla- og fíggjarligt trýst skal gera, at føroyingar halda uppat at drepa grind. Í sambandi við fíggjarligu átøkini, sigur Paul Watson seg vera nærum vísan í, at grind verður brúkt sum fóður í alivinnuni. Hann sigur, at nøgdirnar á tvøsti og spiki eru alt ov stórar til at føroyingar sjálvir kunnu klára at eta tær–serliga tá havt verður í huga, at helvtin av føroyingum als ikki etir grind, eins og tilráðingar siga, at hvør vaksin føroyingur ikki eigur at eta meira enn 250 gramm um mánaðin. Spurt alararnar Paul Watson kemur til ta niðurstøðu, at grindin sum leypir av, má verða brúkt til fóður í alivinnuni–annað ber ikki til. Hann hevur tí spurt tær tríggjar fyritøkurnar Bakkafrost, Hiddenfjord og Marine Salmon um hetta er so, men sigur seg ikki hava fingið nakað svar.